Bil-liġi tal-vot 16, qamu ħafna kontroversji fuq l-aspetti pożittivi u negattivi tagħha. Il-poplu hu maqsum fi tnejn, min kontra u min favur. Fil-verità, min minn dawn iż-żewġ naħat għandu raġun? Permezz ta' din il-liġi, iż-żgħażagħ iħossu li l-kbarat tal-pajjiż qed jarawhom bħala parti matura tas-soċjetà, allura jħossuhom fuq l-istess livell tal-bqija tan-nies. Jaraw ukoll li dan il-pass 'il quddiem jagħtihom vuċi aktar ċara biex jesprimu lilhom infushom għal kif iridu lil pajjiżhom jitmexxa fil-ġejjieni. Tgħinhom iħossu li l-opinjoni tagħhom issa hi stmata u importanti daqs ta' ħaddieħor. Permezz tal-voti taż-żgħażagħ ta' sittax-il sena, ir-riżultati tal-elezzjonijiet kollha jkunu jirriflettu aktar ix-xewqa attwali tal-poplu, inkluż ix-xewqat taż-żgħażagħ. B'hekk, ir-riżultati jirrappreżentaw is-soċjetà wiesgħa. Ta' sittax-il sena, fil-parlament jew fil-kunsilli lokali, iż-żgħażagħ ikunu jistgħu jaħdmu fuq aspetti u oqsma li jolqtu direttament liż-żgħażagħ tas-soċjetà għaliex huma jkunu jafu eżatt xi jkun qed jiġri f'dawn l-aspetti. B'hekk ikunu jistgħu jsolvu, jirranġaw jew iżidu fuq dak li hemm sabiex iż-żgħażagħ dejjem jimxu 'l quddiem u jtejbu l-qagħda tagħhom. Min-naħa l-oħra, ċerti żgħażagħ jaf ma jeħdux dan id-dritt tagħhom bis-serjetà. Dan għaliex jew ma jafux sew ir-responsabbiltà tal-vot u tax-xogħol politiku, jew għaliex ma jarawhiex bħala daqshekk ta' responsabbiltà. Jaf ukoll li ż-żgħażagħ ma jirrealizzawx kemm id-dritt tal-vot iġib miegħu ukoll dmir ċiviku qawwi. Dan id-dritt irid jitwettaq b'mod għaqli ħafna, u jekk dan ma jsirx min-naħa taż-żgħażagħ, peress li n-numru tagħhom huwa kbir, il-vot tagħhom ma jkunx jirrifletti b'mod sħiħ ix-xewqa tal-poplu. Iż-żgħażagħ issa wkoll għandhom id-dritt li jikkontestaw fl-elezzjonijiet. Però, jekk min se jikkontesta ma jkollux, fost l-oħrajn, għarfien, edukazzjoni, taħriġ u esperjenza fuq il-liġi jew liġijiet ta' pajjiżi oħra, jew ma jkunx jaf il-ministri jew il-presidenti ta' pajjiżi oħra min huma, ma jkunx jista' jaqdi dmiru fl-interess tal-pajjiż kif għandu jkun. U ngħiduha kif inhi. Kemm huma dawk iż-żgħażagħ li ta' dik l-età jieħdu dan l-interess? Fattur ieħor li jaf ikun ta' tfixkil hu li huwa aktar faċli biex timmanipula moħħ żagħżugħ milli moħħ adult, allura l-elezzjonijiet faċilment jistgħu jiġu ddeterminati mill-politiċi preżenti bħalissa. Fl-opinjoni tiegħi, iż-żgħażagħ ta' sittax-il sena mhumiex maturi biżżejjed sabiex ikollhom id-dritt tal-vot. L-għażla tat-tmexxija tal-poplu hi responsabbiltà kbira wisq biex żgħażagħ ta' dik l-età jkunu eliġibbli biex jagħtu kontribut għaliha. Ma naqbilx aktar mal-fatt li jistgħu jikkontestaw fl-elezzjonijiet, fejn il-piż li wieħed irid iġorr hu ferm akbar.
Iż-żgħażagħ minn sittax-il sena 'l fuq ingħataw id-dritt li jivvotaw u jikkontestaw fl-elezzjonijiet kollha. Argumenta. – Keith Calleja 10B